ভয়ে কাঁপবে পাকিস্তান! ভারতের নৌবাহিনীতে জুড়ল ২ সামুদ্রিক দানব!

ওয়েব ডেস্ক: আরও শক্তিশালী হল ভারতীয় নৌসেনা। কারণ, ফ্রিগেট বিভাগের আরও একজোড়া অত্যাধুনিক যুদ্ধজাহাজ যুক্ত হল নৌবাহিনীর (Indian Navy) সঙ্গে। মঙ্গলবার দেশের প্রতিরক্ষা মন্ত্রী রাজনাথ সিংয়ের (Rajnath Singh) উপস্থিতিতে দুটি নতুন নিগিরি-শ্রেণির স্টেলথ ফ্রিগেট— আইএনএস হিমগিরি (INS Himgiri) এবং আইএনএস উদয়গিরি (INS Udaygiri)-কে অন্তর্ভুক্ত করল ভারতীয় নৌসেনা। এগুলি সম্পূর্ণ দেশীয় প্রযুক্তিতে তৈরি। ‘প্রজেক্ট ১৭ আলফা (P-17A)’-র মাধ্যমে এগুলির নির্মান হয়েছে। এর মাধ্যমে প্রতিরক্ষা ক্ষেত্রে আত্মনির্ভর হওয়ার লক্ষ্যে আরও একধাপ এগিয়ে গেল ভারত।

চলতি বছরেই আইএনএস নিগিরি অন্তর্ভুক্ত হয়েছিল। হিমগিরি ও উদয়গিরি প্রায় ৭৫ শতাংশ দেশিয় উপাদানে তৈরি। আইএনএস হিমগিরি তৈরি করেছে কলকাতার গার্ডেন রিচ শিপবিল্ডার্স অ্যান্ড ইঞ্জিনিয়ার্স। এদিকে আইএনএস উদয়গিরি বানিয়েছে মুম্বইয়ের মাজগাঁও ডক শিপবিল্ডার্স। এই প্রথমবার এই ধরনের একজোড়া যুদ্ধজাহাজ একসঙ্গে দুটি আলাদা শিপইয়ার্ডে নির্মিত হয়ে নৌসেনায় অন্তর্ভুক্ত হল। এই দুটি ফ্রিগেট পূর্ব নৌবহরে যুক্ত হবে। এর ফলে ভারত মহাসাগরীয় অঞ্চলে নৌবাহিনীর শক্তি আরও মজবুত হবে।

আরও পড়ুন: ভারতের গাড়ি বিক্রি হবে বিদেশে! শুরু হয়ে গেল ই-ভিতারার যাত্রা

প্রায় ৬,৭০০ টন ওজনের প্রতিটি ফ্রিগেটের দৈর্ঘ্য ১৪৯ মিটার এবং সর্বোচ্চ গতি ঘণ্টায় প্রায় ৫২ কিলোমিটার। শিবালিক শ্রেণির চেয়ে প্রায় পাঁচ শতাংশ বড় হলেও এদের নকশা আরও আধুনিক, স্টেলথ ক্ষমতা উন্নত এবং রাডারে সহজে ধরা পড়ে না।

আইএনএস উদয়গিরিতে রয়েছে ৪৮টি বারাক-৮ ক্ষেপণাস্ত্র ও ৮টি ব্রহ্মোস সুপারসনিক ক্ষেপণাস্ত্র। এটি দুটি হেলিকপ্টার বহনে সক্ষম, ডিজেল ইঞ্জিন ও গ্যাস টারবাইন দ্বারা চালিত, কন্ট্রোল সিস্টেম সম্পূর্ণ স্বয়ংক্রিয়

এদিকে আইএনএস হিমগিরিতে রয়েছে ৩২টি বারাক-৮ ক্ষেপণাস্ত্র ও ৮টি ব্রহ্মোস ক্ষেপণাস্ত্র। এটি ‘মারিচ’ টর্পেডো ডিকয় সিস্টেম যুক্ত। এটি দুটি হেলিকপ্টার বহনে সক্ষম। এছাড়াও অন্যান্য অস্ত্রের মধ্যে রয়েছে সুপারসনিক সারফেস-টু-সারফেস ক্ষেপণাস্ত্র, ৭৬ মিমি এমআর গান, ৩০ মিমি ও ১২.৭ মিমি ক্লোজ-ইন অস্ত্র ব্যবস্থা, এবং শক্তিশালী অ্যান্টি-সাবমেরিন সিস্টেম।